CELEX: 32018R0409
Language: hr
Date: 2018-03-14 00:00:00
Title: Uredba (EU) 2018/409 Europskog parlamenta i Vijeća od 14. ožujka 2018. o izmjeni Uredbe Vijeća (EZ, Euratom) br. 480/2009 o osnivanju Jamstvenog fonda za vanjska djelovanja

19.3.2018   
            
            
               HR
            
            
               Službeni list Europske unije
            
            
               L 76/1
            
         UREDBA (EU) 2018/409 EUROPSKOG PARLAMENTA I VIJEĆA
   od 14. ožujka 2018.
   o izmjeni Uredbe Vijeća (EZ, Euratom) br. 480/2009 o osnivanju Jamstvenog fonda za vanjska djelovanja
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegove članke 209. i 212.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   u skladu s redovnim zakonodavnim postupkom (1),
   budući da:
   
               (1)
            
            
               Jamstveni fond za vanjska djelovanja („Fond”) uređen je Uredbom vijeća (EZ, Euratom) br. 480/2009 (2).
            
         
               (2)
            
            
               Fond se financira godišnjom uplatom iz općeg proračuna Unije, kamatama na uložena sredstva Fonda i povratom sredstava od dužnika koji nisu ispunili svoje obveze.
            
         
               (3)
            
            
               Prihodi od premija na rizik ostvareni u okviru operacija financiranja Europske investicijske banke (EIB), koje su obuhvaćene proračunskim jamstvom Unije, trebali bi se uplaćivati u Fond.
            
         
               (4)
            
            
               Ako iznos Fonda premašuje 10 % ukupnih nepodmirenih obveza Unije, višak bi trebalo uplatiti natrag u opći proračun Unije kako bi se opći proračun Unije bolje zaštitio od mogućeg dodatnog rizika neispunjavanja obveza u okviru EIB-ovih operacija financiranja usmjerenih na dugoročnu gospodarsku otpornost izbjeglica, migranata, zajednica domaćina i tranzitnih zajednica te zajednica podrijetla kao strateški odgovor na rješavanje temeljnih uzroka migracija.
            
         
               (5)
            
            
               Uredbu (EZ, Euratom) br. 480/2009 trebalo bi stoga na odgovarajući način izmijeniti,
            
         DONIJELI SU OVU UREDBU:
   Članak 1.
   Uredba (EZ, Euratom) br. 480/2009 mijenja se kako slijedi:
   
               1.
            
            
               u članku 2. dodaje se sljedeća alineja:
               
                           „—
                        
                        
                           prihodima od premija na rizik ostvarenima u okviru EIB-ovih operacija financiranja za koje Unija pruža jamstvo koje se plaća.”;
                        
                     
         
               2.
            
            
               u članku 3. treći stavak zamjenjuje se sljedećim:
               „Ako iznos Fonda premašuje 10 % ukupnih nepodmirenih obveza Unije, višak se uplaćuje natrag u opći proračun Europske unije. Na temelju razlike na kraju godine n – 1 između 10 % iznosa ukupnih nepodmirenih obveza Unije i vrijednosti neto imovine Fonda, izračunane na početku godine n, taj se višak uplaćuje jednom transakcijom u poseban naslov izvještaja o prihodima općeg proračuna Europske unije za godinu n + 1.”;
            
         
               3.
            
            
               članak 7. zamjenjuje se sljedećim:
               „Članak 7.
               Komisija povjerava financijsko upravljanje Fondom EIB-u.
               Do 30. lipnja 2019. Komisija Europskom parlamentu i Vijeću podnosi neovisnu vanjsku procjenu prednosti i nedostataka povjeravanja financijskog upravljanja imovinom Fonda i Europskog fonda za održivi razvoj Komisiji, EIB-u ili tima dvjema institucijama zajedno, uzimajući u obzir relevantne tehničke i institucijske kriterije korištene pri usporedbi usluga upravljanja imovinom, uključujući tehničku infrastrukturu, usporedbu troškova pruženih usluga, institucijsku strukturu, izvješćivanje, uspješnost, odgovornost i stručnost svake institucije i ostale mandate upravljanja imovinom za opći proračun Europske unije. Procjena će, prema potrebi, biti popraćena zakonodavnim prijedlogom.”;
            
         
               4.
            
            
               članak 8. zamjenjuje se sljedećim:
               „Članak 8.
               Komisija do 31. svibnja svake godine Europskom parlamentu, Vijeću i Revizorskom sudu podnosi godišnje izvješće o upravljanju Fondom u prethodnoj kalendarskoj godini. Godišnje izvješće sadržava prikaz financijskog stanja i informacije o funkcioniranju Fonda na kraju prethodne kalendarske godine, financijske tokove te važne transakcije i sve relevantne informacije o financijskim računima, kao što su iscrpne informacije o nepodmirenim zajmovima pokrivenima jamstvom ili imovini Fonda tijekom prethodne kalendarske godine, kao i zaključke te izvučene pouke. Izvješće obuhvaća i informacije o financijskom upravljanju i uspješnosti te riziku Fonda na kraju prethodne kalendarske godine. Od 2019. i svake treće godine nakon toga ono obuhvaća i ocjenu prikladnosti cilja od 9 % i praga od 10 % za Fond kako je navedeno u članku 3. drugom odnosno trećem stavku.”
            
         Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Strasbourgu 14. ožujka 2018.
      
         
            Za Europski parlament
         
         
            Predsjednik
         
         A. TAJANI
      
      
         
            Za Vijeće
         
         
            Predsjednica
         
         L. PAVLOVA
      
   
   
      (1)  Stajalište Europskog parlamenta od 8. veljače 2018. (još nije objavljeno u Službenom listu) i odluka Vijeća od 27. veljače 2018.
   
      (2)  Uredba Vijeća (EZ, Euratom) br. 480/2009 od 25. svibnja 2009. o osnivanju Jamstvenog fonda za vanjska djelovanja (SL L 145, 10.6.2009., str. 10.).